LV Eiropas Savienības Oficiālais Vēstnesis C 348/13

Uzklausīšanas amatpersonas nobeiguma ziņojums (1)

Jenas procentu likmju atvasinātie instrumenti (YIRD)

(AT.39861)

(2016/C 348/09)

Saskaņā ar Regulas (EK) Nr. 1/2003 (2) 11. panta 6. punktu Eiropas Komisija 2013. gada 12. februārī sāka procedūru pret UBS AG, UBS Securities Japan Co., Ltd., The Royal Bank of Scotland Group plc, The Royal Bank of Scotland plc, Deutsche Bank Aktiengesellschaft, Citigroup Inc., Citigroup Global Markets Japan Inc., JPMorgan Chase & Co, JPMorgan Chase Bank, National Association, J.P. Morgan Europe Limited, R.P. Martin Holdings Ltd un Martin Brokers (UK) Ltd (turpmāk kopā “izlīguma puses”).

Saskaņā ar Regulas (EK) Nr. 1/2003 11. panta 6. punktu Eiropas Komisija 2013. gada 29. oktobrī sāka procedūru pret ICAP plc, ICAP Management Services Limited un ICAP New Zealand Limited (turpmāk “ICAP”) (3).

Pēc izlīguma sarunām un izlīguma iesniegumiem saskaņā ar Regulas (EK) Nr. 773/2004 (4) 10.a panta 2. punktu Eiropas Komisija 2013. gada 29. oktobrī pieņēma izlīguma pusēm adresētu paziņojumu par iebildumiem, kurā norādīts, ka tās laikā no 2007. gada līdz 2010. gadam ir piedalījušās vienā vai vairākos no septiņiem divpusējiem Līguma par Eiropas Savienības darbību 101. panta un Līguma par Eiropas Ekonomikas zonu 53. panta pārkāpumiem, kuri katrs ir atšķirīgs un atsevišķs.

Septiņi divpusējie pārkāpumi ir saistīti ar Japānas jenas procentu likmju atvasinātajiem instrumentiem (YIRD), kas piesaistīti Japānas jenas LIBOR, un vienā no pārkāpumiem – arī ar YIRD, kas piesaistīti Euroyen TIBOR. Puses mēģināja ietekmēt jenas LIBOR un/vai Euroyen TIBOR līmeni, apspriežot vienas vai vairāku likmju izmaiņu virzienu vai līmeni, ko vismaz viena no bankām varētu norādīt British Bankers’ Association un/vai Japanese Bankers’ Association iesniegtajā piedāvājumā jenas LIBOR un/vai Euroyen TIBOR aprēķināšanai, lai uzlabotu banku tirdzniecības pozīcijas attiecībā uz atvasinātajiem instrumentiem, kuru apmaksas nosacījumos ņem vērā šīs likmes.

Visās izlīguma pušu atbildēs uz paziņojumu par iebildumiem tika apstiprināts, ka paziņojums atspoguļo pušu izlīguma iesniegumu saturu.

Atbilstoši Lēmuma 2011/695/ES 16. pantam esmu pārbaudījis, vai izlīguma pusēm adresētais lēmuma projekts attiecas tikai uz iebildumiem, par kuriem pusēm ir bijusi iespēja paust savu viedokli, un mans slēdziens ir apstiprinošs.

Ņemot vērā iepriekš izklāstīto un to, ka izlīguma puses nav vērsušās pie manis ar lūgumiem vai sūdzībām (5), uzskatu, ka šajā lietā pusēm ir tikusi nodrošināta iespēja efektīvi īstenot savas procesuālās tiesības.

Briselē, 2013. gada 29. novembrī Joos STRAGIER

(1) Saskaņā ar 16. un 17. pantu Eiropas Komisijas priekšsēdētāja 2011. gada 13. oktobra Lēmumā 2011/695/ES par uzklausīšanas amatpersonas amatu un darba uzdevumiem noteiktu konkurences lietu izskatīšanā (OV L 275, 20.10.2011., 29. lpp.).

(2) Padomes 2002. gada 16. decembra Regula (EK) Nr. 1/2003 par to konkurences noteikumu īstenošanu, kas noteikti Līguma 81. un 82. pantā (OV L 1, 4.1.2003., 1. lpp.).

(3) Pret ICAP sāktā procedūra joprojām turpinās.

(4) Komisijas 2004. gada 7. aprīļa Regula (EK) Nr. 773/2004 par lietas izskatīšanu saskaņā ar EK Līguma 81. un 82. pantu, ko vada Komisija (OV L 123, 27.4.2004., 18. lpp.).

(5) Saskaņā ar Lēmuma 2011/695/ES 15. panta 2. punktu karteļu lietās iesaistītās puses, kuras piedalās izlīguma sarunās saskaņā ar Regulas (EK) Nr. 773/2004 10.a pantu, var vērsties pie uzklausīšanas amatpersonas jebkurā izlīguma procedūras stadijā, lai nodrošinātu savu procesuālo tiesību efektīvu īstenošanu. Skatīt arī 18. punktu Komisijas paziņojumā 2008/C-167/01 par izlīguma procedūras kārtību karteļu lietās, lai pieņemtu lēmumus saskaņā ar Padomes Regulas (EK) Nr. 1/2003 7. un 23. pantu (OV C 167, 2.7.2008., 1. lpp.).